B. Bugár, podpredseda NR SR: (2004-05-26):
L. Polka, poslanec: Ďakujem pekne, pán podpredseda. Vážený pán generálny prokurátor, vážení páni ministri, dámy a páni, dovoľte mi, aby som vás veľmi stručne oslovil, pretože naše rady rednú, niekoľkými poznámkami k správe o činnosti prokuratúry Slovenskej republiky za rok 2003. Plne akceptujem stanovisko generálneho prokurátora, nového generálneho prokurátora, ktorý hovoril o správe a o činnosti prokuratúry, ktorá pôsobila pod iným personálnym vedením. Ale chcel by som zdôrazniť a v podstate nie je to ani kritika do radov spracovateľov, ale snáď také odporúčanie, ktoré vyplýva pre mňa zo všetkých správ, ktoré  na tomto zasadnutí Národnej rady prerokúvame. Správy sú veľmi hutné, majú vypovedajúcu hodnotu, len mi chýba vypovedajúca hodnota alebo výpovedná hodnota vo vzťahu k parlamentu, vo vzťahu k zákonodarnému zboru. Z týchto správ som sa skutočne s vypätím všetkých síl dozvedel o niečom, čo by buď prokuratúra, predtým SIS, VOS  a ďalšie inštitúcie potrebovali od parlamentu. Myslím si, že jeden z kardinálnych problémov našej parlamentnej legislatívnej činnosti je spätná väzba, vyhodnotenie efektívnosti pôsobenia zákonov, ktoré tu prijímame. Nielen v tom zmysle, že schvaľujeme niekedy Zákonník práce ešte pred dňom jeho účinnosti, novú novelu, alebo prijímame 35, 37 noviel Trestného zákona, Trestného poriadku. Očakával som, že Generálna prokuratúra zaujme jednoznačné stanovisko predovšetkým k normám, ktoré pripravujeme alebo máme už po prvom čítaní, respektíve sa pripravujú do prvého čítania, mám na mysli Trestný zákon, Trestný poriadok. Generálna prokuratúra by mala dať jednoznačnú líniu v tom, akým smerom pôjde vlastne trestná politika Slovenskej republiky. Diskusie o tom, či to má byť na Župnom námestí, alebo dolu, neviem, kde teraz sedíte na Generálnej prokuratúre, sú nezmyselné a nelogické. Koordinačné porady by mali byť zárukou toho, že tieto dva rezorty fungujú spoločne a nebijú sa o tú hrsť dukátov, ktorú budeme v jeseni schvaľovať formou štátneho rozpočtu. Považujem za úplne nelogické a nezmyselné, aby jeden orgán štátnej správy delil peniaze i pre nezávislé orgány, ako sú súdy alebo ako je prokuratúra. Ale malo to tu byť jasne, zrozumiteľne napísané, aby sme už v lete vedeli, čo budeme v jeseni asi schvaľovať. Očakávam, že pán generálny prokurátor tieto veci bude nejakým spôsobom aktivovať a ešte sa dostaneme  k slovu alebo on, aby k týmto otázkam zaujal jednoznačné stanovisko. Chýba mi tak, povedal by som, tvrdšia požiadavka na peniaze pre rezort, ktorý vedie generálny prokurátor, nielen o počet systemizovaných miest pracovníkov prokuratúry, ale aj také inštitúcie, ktoré by vedeli vedecky zdôvodniť niektoré základné smery a smerovanie našej trestnej politiky. Ja si pamätám, s akým zaujatím a, by som povedal, zvedavosťou sme čítali závery výskumov bývalého ústavu kriminológie pri Generálnej prokuratúre Československej, či už socialistickej, alebo potom federatívnej republiky. Dnes absolútne absentuje na našom vedeckom poli kriminológia, niečo sa robí v Policajnej akadémii, niečo sa robí možno na právnickej fakulte, ale záver, výstup je možnože v nejakých prísne špecializovaných zborníkoch, ktoré normálny človek, hoci aj poslanec, nemá kde si zabezpečiť a kúpiť alebo sa k nim dopracovať. Rovnako právnický ústav ministerstva spravodlivosti, niekedy ctihodná inštitúcia, v ktorej začínal náš kolega doktor Fico. Pýtali sme sa, diskutovali sme s kolegami, čo je s ňou, kde sú výsledky jej vedeckej práce, tam sa má kuť trestnoprávna politika a tam sa potom majú chodiť učiť naši ministri, naši prokurátori, naši sudcovia, aby potom vedeli v pléne povedať, páni poslanci, chceme od vás taký alebo onaký zákon. Ďakujem pekne za pozornosť. (Potlesk.)